ງານວາງສະແດງເຄື່ອງເຮືອນລາວ ຄັ້ງທີ I ປະຈໍາປີ 2016 ໄດ້ເປີດຢ່າງເປັນທາງການ ໃນວັນທີ 20 ກໍລະກົດ 2016 ເວລາ 16:30 ໂມງ ຈັດໂດຍກົມສົ່ງເສີມ ແລະ ພັດທະນາສິນຄ້າ, ກະຊວງອຸດສາຫະກໍາ ແລະ ການ ຄ້າ ຮ່ວມກັບ ສະມາຄົມເຟີນີເຈີລາວ ເປັນກຽດເຂົ້າຮ່ວມໃນງານດັ່ງກ່າວໂດຍທ່ານ ສອນໄຊ ສີພັນດອນ ກໍາມະການກົມການເມືອງສູນກາງພັກ, ຮອງນາຍົກລັດຖະມົນຕີ ແຫ່ງ ສປປ ລາວ, ທ່ານ ນາງ ເຂັມມະນີ ພົນເສນາ ກໍາມະການສູນກາງພັກ, ລັດຖະມົນຕີ ກະຊວງອຸດສາຫະກໍາ ແລະ ການຄ້າ,
ທ່ານ ນາມວິຍະເກດ ກໍາມະການສູນກາງພັກ, ເຈົ້າແຂວງໆອັດຕະປື, ທ່ານ ສຽວສະຫວາດ ສະແຫວງສຶກສຶກ ຮອງລັດຖະມົນຕີ ກະຊວງອຸດສາຫະກໍາ ແລະ ການຄ້າ, ທ່ານ ຄໍາຜາດ ສຸລິນພູມີ ຮອງລັດຖະມົນຕີ ກະຊວງກະສິກໍາ ແລະ ປ່າໄມ້, ທ່ານ ສົມຫວັງ ນິນທະວົງ ຫົວໜ້າກົມສົ່ງເສີມ ແລະ ພັດທະນາສິນຄ້າ, ທ່ານ ຄໍາໄພ ສົມຊະນະ ປະທານສະມາຄົມເຟີນີເຈີລາວ, ທ່ານ ອຸເດດ ສຸວັນນະວົງ ຮັກສາການ ສະພາການຄ້າ ແລະ ອຸດສາຫະກໍາແຫ່ງຊາດລາວ ແລະ ທ່ານ ກອງມາລາ ພົມມະໄລ ຮອງປະທານເຈີນີເຈີລາວ ພ້ອມກັນນັ້ນຍັງມີແຂກຜູ້ທີ່ມີກຽດທັງພາຍໃນ ແລະ ຕ່າງປະເທດ, ຜູ້ປະກອບການໃນນະຄອນຫຼວງວຽງຈັນ ແລະ ຕ່າງແຂວງ ພ້ອມດ້ວຍຊື່ມ່ວນຊົນຈາກຫຼາຍຂະແໜງການກໍ່ໄດ້ເປັນກຽດເຂົ້າເປັນສັກຂີພີຍານໃນພິທີເປີດດັ່ງກ່າວ.
ທ່ານ ຄໍາໄພ ສົມຊະນະ ປະທານສະມາຄົມເຟີນີເຈີລາວໄດ້ກ່າວລາຍງານຕໍ່ພິທີດັ່ງກ່າວວ່າ: ສະມາຄົມເຟີນີເຈີລາວ (ສຟລ) ແມ່ນຖືກສ້າງຕັ້ງຂື້ນໃນປີ 2003 ເປັນຕົ້ນມາ, ຜ່ານການເຄື່ອນໄຫວວຽກງານຕ່າງໆມາໃນຫຼາຍໆດ້ານ ນໍາອົງການຈັດຕັ້ງທັງພາກລັດ ແລະ ພາກເອກະຊົນ ຫຼື ທຸລະກິດ ລວມທັງອົງການຈັດຕັ້ງສາກົນຕ່າງໆ ຊຶ່ງສາມສາດເຫັນໄດ້ວ່າມີຜົນສໍາເລັດຫຼາຍສົມຄວນ ສ້າງຊື່ສຽງໃນສັງຄົມທັງເວທີພາຍໃນ ແລະ ສາກົນ ງານວາງສະແດງສິນຄ້າເຄື່ອງເຮືອນລາວ ປະຈໍາປີ 2016 ຢູ່ນະຄອນຫຼວງວຽງຈັນ, ງານວາງສະແດງ Made in laos ຢູ່ນະຄອນຫຼວງວຽງຈັນ, ງານວາງສະແດງສິນຄ້າ CAEXPO ທີ່ໜານໜີງ ສປ ຈີນ, ງານວາງສະແດງ IFFS (International Furniture Fair Singapore) ຢູ່ປະເທດສິງກະໂປ, ASEAN –China ທີ່ນະຄອນຊົງຊີງ ສປ ຈີນ. ຈຸດປະສົ່ງເປີດງານໃນຄັ້ງນີ້: ເພື່ອເປັນການຈັດຕັ້ງປະຕິບັດ ແລະ ຜັນຂະຫຍາຍຕາມເນື້ອໃນຈິດໃຈ ຂອງຂັ້ນເທິງວາງອອກ ໃຫ້ປະກົດຜົນເປັນຈິງ, ເພື່ອເປັນການສ້າງຂະບວນການຕ້ອນຮັບການເຂົ້າເປັນປະຊາຄົມອາຊຽນ (AEC), ເພື່ອເປັນການຜັນຂະຫຍາຍມະຕິຄໍາສັ່ງ ເລກທີ 15/ນຍ ຂອງທ່ານ ນາຍົກລັດຖະມົນຕີວາງອອກໃຫ້ປະກົດຜົນເປັນຈິງເທື່ອລະກ້າວ,ເພື່ອເປັນການອະນຸລັກຮັກສາປ່າໄມ້, ການນໍາໃຊ້ໄມ້ໃຫ້ເກີດປະໂຫຍດສູງສຸດ ແລະ ມີໄມ້ໄວ້ໃຊ້ຢ່າງຢືນຍົງ, ເພື່ອສົ່ງເສີມການປູກໄມ້ ແລະ ຫັນມາໃຊ້ໄມ້ທໍາມະຊາດເພື່ອໃຫ້ສັງຄົມໄດ້ຮູ້ຈັກກັບຜະລິດຕະພັນເຟີນີເຈີລາວຫຼາຍຂື້ນ ແລະ ກວ້າງຂວາງໄປເລື້ອຍໆ ແລະ ເພື່ອສົ່ງເສີມສ້າງຄວາມເຂັ້ມແຂງໃຫ້ກັບສີໄມ້ລາຍມືຂອງຄົນລາວເຮົາ, ຫົວໜ່ວຍທຸລະກິດເຟີນີເຈີໄມ້ໃຫ້ຂະຫຍາຍໂຕ ແລະ ສາມາດເຂົ້າຕະຫຼາດພາກພື້ນ ແລະ ສາກົນໄດ້ໃນອະນາຄົດ.
ທ່ານ ສຽວສະຫວາດ ສະແຫວງສຶກສາ ຮອງລັດຖະມົນຕີ ກະຊວງອຸດສາຫະກໍາ ແລະ ການຄ້າ ໄດ້ກ່າວຕໍ່ພິທີເປີດງານວາງສະແດງເຄື່ອງເຮືອນລາວວ່າ: ໃນທ່າມກາງທີ່ປວງຊົນລາວທົ່ວປະເທດ ກໍາລັງສຸມໃສ່ການຈັດຕັ້ງຜັນຂະຫຍາຍມະຕິ X ຂອງພັກ ແລະ ລັດ ກໍາລັງກະກຽມເປັນເຈົ້າພາບກອງປະຊຸມຍອດອາຊຽນທີ່ຈະຈັດຂື້ນໃນເດືອນ ກັນຍາ ປີ 2016 ທີ່ຈະມາເຖິງນີ້, ທາງພາກລັດຈະເປັນຄູ່ຮ່ວມພັດທະນາທີ່ດີຮ່ວມກັບຜູ້ປະກອບການເພື່ອຜັນຂະຫຍາຍແຜນການພັດທະນາເສດຖະກິດ-ສັງຄົມ, ເພື່ອກະຕຸ້ນເສດຖະກິດຂອງຊາດ. ໃນນັ້ນສຸມໃສ່ການສົ່ງເສີມຜູ້ປະກອບການໃຫ້ມີຄວາມເຂັ້ມແຂງໃນຊຸກເຊື່ອມໂຍງເຂົ້າເປັນປະຊາຄົມອາຊຽນ ດັ່ງນັ້ນ, ຈຶ່ງຮຽກຮ້ອງມາຍັງທຸກພາກສ່ວນ ທັງພາກລັດ ແລະ ເອກະຊົນ, ບັນດາປະເທດອາຊຽນຍົກສູງຄວາມສາມັກຄີຊ່ວຍ ສປປ ລາວ ໃຫ້ສາມາດຈັດກອງປະຊຸມສຸດຍອດອາຊຽນໄດ້ປະສົບຜົນສໍາເລັດຕາມລະດັບຄາດໝາຍ.
ຮູບບບັນດາ ທ່ານ ທີ່ມາກຽດເຂົ້າຮ່ວມ ງານວາງສະແດງສິນຄ້າເຄື່ອງເຮືອນລາວ ຄັ້ງທີ I ປະຈໍາປີ 2016 ທີ່ນະຄອນຫຼວງວຽງຈັນ
ທ່ານ ສອນໄຊ ສີພັນດອນ ຮອງນາຍົກລັດຖະມົນຕີ ແຫ່ງ ສປປ ລາວ ພ້ອມດ້ວຍຄະນະ ເປັນກຽດລັ່ນຄ້ອງ 09 ບາດ ໃນພິທິເປີດງານວາງສະແດງສິນຄ້າເຄື່ອງເຮືອນລາວ ຄັ້ງ I ປະຈໍາປີ 2016
ທ່ານ ສອນໄຊ ສີພັນດອນ ຮອງນາຍົກລັດຖະມົນຕີ ແຫ່ງ ສປປ ລາວ ພ້ອມດ້ວຍຄະນະ ທ່ຽວຊົມງານວາງສະແດງສິນຄ້າເຄື່ອງເຮືອນລາວ ຄັ້ງ I ປະຈໍາປີ 2016
ທ່ານ ນາງ ເຂັມມະນີ ພົນເສນາ ລັດຖະມົນຕີ ກະຊວງອຸດສາຫະກໍາ ແລະ ການຄ້າ ພ້ອມດ້ວຍຄະນະຈັດງານວາງສະແດງສິນຄ້າເຄື່ອງເຮືອນລາວ ຄັ້ງ I ປະຈໍາປີ 2016 ຖ່າຍຮູບຮ່ວມກັນ